স্টাফ রিপোর্টার ॥ বিশ্বব্যাপী ছড়িয়ে পড়া প্রাণঘাতী করোনা ভাইরাসের সম্মুখযোদ্ধা পুলিশের আরও এক সদস্যের মৃত্যু হয়েছে। এ নিয়ে বাংলাদেশ পুলিশের ৯ সদস্যের জীবন কেড়ে নিল করোনাভাইরাস। পেশাগত দায়িত্ব পালন করতে গিয়ে জীবন উৎসর্গ করা এসব পুলিশ সদস্যদের পরিবারকে নানাভাবে সহায়তা করে যাচ্ছে সরকার। ইতোমধ্যেই বাহিনীটিতে আক্রান্তের সংখ্যা আড়াই হাজার ছাড়িয়েছে।
সোমবার সকাল নয়টার দিকে পুলিশের স্পেশাল ব্রাঞ্চের (এসবি) উপ-পরিদর্শক (এসআই) মুজিবুর রহমান তালুকদারের (৫৬) মৃত্যু হয়। করোনাভাইরাস প্রতিরোধে জনসেবা দিতে গিয়ে আক্রান্ত হয়েছিলেন। তিনি পুলিশের স্পেশাল ব্রাঞ্চের সিটি এসবি পল্টন জোন-১ এ কর্মরত ছিলেন। রাজারবাগ কেন্দ্রীয় পুলিশ হাসপাতালে আইসিইউতে চিকিৎসাধীন অবস্থায় তার মৃত্যু হয়।
ঢাকা মহানগর পুলিশ জানায়, করোনা পজেটিভ হওয়ায় গত ১১ মে তাকে রাজধানীর ইমপালস হাসপাতালে ভর্তি করা হয়েছিল। অবস্থার অবনতি হলে তাকে রাজারবাগ কেন্দ্রীয় পুলিশ হাসপাতালেই আইসিইউতে রাখা হয়েছিল। পরে তাকে লাইফ সাপোর্টে দিয়েও বাঁচানো যায়নি।
তার বাড়ি সিরাজগঞ্জ জেলার কাজীপুর থানার তারাকান্দি গ্রামে। তিনি বগুড়া জেলার শাজাহানপুর থানার সাখ পাগা গ্রামে বসবাস করতেন। তিনি স্ত্রী, দুই পুত্র ও এক কন্যা রেখে গেছেন। পুলিশের ব্যবস্থাপনায় লাশ বগুড়া পাঠানো হয়েছে। সেখানে জেলা পুলিশের উর্ধতন কর্মকর্তাদের উপস্থিতিতে ধর্মীয় বিধান অনুযায়ী লাশ দাফন করা হয়।
প্রসঙ্গত, গত ২৮ এপ্রিল রাতে ঢাকা মেডিক্যাল কলেজ হাসপাতালে চিকিৎসাধীন অবস্থায় করোনাভাইরাসের সম্মুখ যোদ্ধা হিসেবে প্রথম পুলিশ কনস্টবল জসিম উদ্দিনের (৪২) মৃত্যু হয়। গত ১৮ মে পর্যন্ত মোট ৯ পুলিশ সদস্যের মৃত্যু হলো।
পুলিশ মহাপরিদর্শক ড. বেনজীর আহমেদ জানান, তিনি ব্যক্তিগতভাবে পুলিশের সব ইউনিটের মাধ্যমে নিহতদের পরিবার ও আক্রান্ত এবং তাদের পরিবারের খোঁজখবর রাখছেন।
ডিএমপি কমিশনার মোহাঃ শফিকুল ইসলাম জানান, কর্মরত অবস্থায় করোনাভাইরাসে আক্রান্ত ও আক্রান্ত হয়ে নিহত পুলিশ সদস্যদের পরিবারেরও খোঁজখবর রাখা হচ্ছে। আক্রান্ত পুলিশ সদস্যদের সর্বোচ্চ সুচিকিৎসা নিশ্চিত করতে ইতোমধ্যেই পুলিশের প্রতিটি ইউনিটে পৃথক পৃথক টিম গঠন করা হয়েছে। ওইসব টিম আক্রান্ত ও নিহতের সার্বিক খোঁজখবর রাখছে।
এদিকে গত রবিবার পর্যন্ত চব্বিশ ঘণ্টায় নতুন করে পুলিশের আরও ১৭৫ সদস্য করোনাভাইরাসে আক্রান্ত হয়েছেন। এ নিয়ে পুলিশের আক্রান্তের সংখ্যা ২ হাজার ৫৫৭ জন। আক্রান্তদের মধ্যে ৯৫ ডিএমপির সদস্য। যাদের প্রায় সবাই মাঠপর্যায়ে কর্মরত ছিলেন। ইতোমধ্যেই সুস্থ হয়ে বাড়ি ফিরেছেন প্রায় চার শ’ পুলিশ সদস্য।